# Výzva na podávanie žiadostí o poskytnutie Štipendia Martina Filka na akademický rok 2022/2023

## Cieľ Štipendia Martina Filka

Cieľom Štipendia Martina Filka je získať absolventov popredných zahraničných vysokých škôl pre prácu v štátnej správe podľa § 36 ods. 3 písm. d) zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov v záujme skvalitnenia tvorby verejných politík.

V rámci Štipendia Martina Filka je možné získať štipendium na pokrytie študijných nákladov (školné, životné náklady, cestovné, náklady na nákup odbornej literatúry, zdravotné poistenie a cestovné poistenie) počas maximálne dvoch akademických rokov štúdia na zahraničnej vysokej škole (ďalej len „štúdium“), pričom ako protihodnotu sa podporený žiadateľ zaviaže odpracovať tri roky v štátnej správe.

## Oprávnení žiadatelia

Oprávnenými žiadateľmi sú občania SR, ktorí sa uchádzajú o štúdium (v prípade ich výberu im nárok na štipendium vzniká až po zápise na štúdium na zahraničnej vysokej škole), sú prijatí na štúdium alebo už študujú na vysokých školách v zahraničí, a toto štúdium je rovnocenné vysokoškolskému štúdiu druhého stupňa alebo tretieho stupňa uskutočňovaného dennou formou štúdia (§ 53 a § 54 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov) v podporovaných študijných oblastiach. V rámci výzvy na podávanie žiadostí o poskytnutie Štipendia Martina Filka na akademický rok 2022/2023 (ďalej len „výzva“) je možné podať len jednu žiadosť.

Vysoké školy, na ktorých sa študenti uchádzajú o štúdium, na ktoré sú študenti prijatí, alebo na ktorých už študujú, sa musia umiestniť do 200. miesta vrátane, v rebríčku hodnotenia univerzít Shanghai Academic Ranking of World Universities 2021 <http://www.shanghairanking.com/rankings/arwu/2021> alebo do 200. miesta vrátane, v rebríčku RePEc <https://ideas.repec.org/top/top.econdept.html>.

## Termín podania žiadosti

Žiadosť o poskytnutie Štipendia Martina Filka na akademický rok 2022/2023 (ďalej len „žiadosť“) spolu s naskenovanými prílohami je potrebné zaslať v elektronickej podobe najneskôr do 3. mája 2022 (utorok) na e-mailovú adresu [odbor.vsv@minedu.sk](mailto:odbor.vsv@minedu.sk). V predmete e-mailu je potrebné uviesť označenie „Štipendium Martina Filka“. Maximálna veľkosť žiadosti spolu s prílohami je 7 MB. Na žiadosti, ktoré budú doručené po 3. máji 2022, sa nebude prihliadať. Pri žiadostiach je rozhodujúci čas doručenia.

## Podporované študijné oblasti a ponúkané pozície

Uprednostňuje sa podpora štúdia v nasledujúcich oblastiach: ekonómia, matematika, štatistika a verejná politika. V roku 2022 sa uskutočňuje výber na 28 možných pozícií. Záujem o získanie štipendistu vyjadrili:

* Ministerstvo dopravy a výstavby SR,
* Ministerstvo financií SR,
* Ministerstvo hospodárstva SR,
* Ministerstvo obrany SR,
* Ministerstvo pôdohospodárstva a rozvoja vidieka SR,
* Ministerstvo práce, sociálnych vecí a rodiny SR,
* Ministerstvo školstva, vedy, výskumu a športu SR,
* Ministerstvo zahraničných vecí a európskych záležitostí SR,
* Ministerstvo zdravotníctva SR,
* Ministerstvo životného prostredia SR,
* Úrad vlády SR,
* Úrad priemyselného vlastníctva SR.

Špecifikácia pozícií, tak ako ich predložilo príslušné ministerstvo/Úrad vlády SR/Úrad priemyselného vlastníctva SR, je uvedená v prílohe č. 1.

## Výberový proces

Výber oprávnených žiadateľov bude prebiehať v dvoch kolách. Prvému kolu predchádza posúdenie žiadostí z hľadiska súladu žiadostí s kritériami výzvy a administratívna kontrola žiadostí. V prípade doručenia chybnej alebo neúplnej žiadosti bude žiadateľ e-mailom vyzvaný na opravu alebo doplnenie žiadosti, a to v lehote troch pracovných dní od doručenia výzvy. Žiadosť, ktorá nebude opravená alebo doplnená v uvedenej lehote, bude z hodnotiaceho procesu vyradená. Rovnako bude z hodnotiaceho procesu vyradená žiadosť, ktorá nie je v súlade s kritériami výzvy.

### Prvé kolo

Žiadosti, ktoré splnia formálne požiadavky, budú posúdené Ministerstvom školstva, vedy, výskumu a športu SR a dvomi externými hodnotiteľmi, na základe nasledujúcich kritérií:

|  |  |  |  |  |  |
| --- | --- | --- | --- | --- | --- |
| **Kritérium, váha kritéria/maximálny počet bodov** | | | **Zodpovedný za prideľovanie bodov** | **Subkritérium, maximálny počet bodov za subkritérium** | |
| Umiestnenie študijnej oblasti v rebríčku Times Higher Education (Pri umiestnení sa vychádza z rankingu na https://www.timeshighereducation.com/world-university-ranking. Ak sa vysoká škola v príslušnej študijnej oblasti nenachádza v rankingu do 100. miesta, použije sa pre jej umiestnenie hodnota 101) | 20% | 20 | Ministerstvo školstva, vedy, výskumu a športu SR, na základe rebríčka vytvoreného zo všetkých oprávnených žiadateľov | Nie je | |
| Celkové študijné náklady | 25% | 25 | Ministerstvo školstva, vedy, výskumu a športu SR, na základe rebríčka vytvoreného zo všetkých oprávnených žiadateľov | Nie je | |
| Spracovanie dát, analytické a koncepčné myslenie | 20% | 20 | Externí hodnotitelia | Práca s databázami a štatistickým softvérom /E-view, MatLab a pod./ | 6,5 |
| Štatistika, ekonometria, matematické modelovania a pod. | 6,5 |
| Skúsenosti s tvorbou analytických a koncepčných výstupov | 7 |
| Životopis | 25% | 25 | Externí hodnotitelia | Mimoškolské aktivity | 10 |
| Pracovné skúsenosti | 10 |
| Ovládanie jazykov | 5 |
| Motivačný list | 10% | 10 | Externí hodnotitelia | Úplnosť z pohľadu výzvy | 2 |
| Forma a štylistika | 2 |
| Motivácia, osobnostné predpoklady | 3 |
| Konzistentnosť a integrita | 3 |
| Spolu | 100 % | 100 |  |  | |

Do druhého kola postúpi 9 žiadateľov, ktorí získajú v prvom kole najvyšší počet bodov.

### Druhé kolo

O konečnom pridelení štipendia rozhodne Komisia na posúdenie žiadostí o poskytnutie Štipendia Martina Filka (ďalej len „komisia“) na základe pohovoru, ktorý je plánovaný na 14. júna 2022 (utorok). Termín je orientačný. Ministerstvo školstva, vedy, výskumu a športu SR si vyhradzuje právo termín konania pohovorov zmeniť. Pozvánka na pohovor bude vybraným žiadateľom zaslaná e-mailom najneskôr tri pracovné dni pred jeho konaním. Forma pohovoru (osobné stretnutie alebo online), miesto a čas budú oznámené v pozvánke.

Komisia bude zložená zo zástupcov ministerstiev/Úradu vlády SR/Úradu priemyselného vlastníctva SR, ktoré budúce pracovné pozície (ďalej len „pozície“) ponúkajú. Predsedom komisie bude zástupca Ministerstva školstva, vedy, výskumu a športu SR.

Členovia komisie zohľadnia celkový profil uchádzača a jeho vystupovanie, pričom každý člen komisie bude uchádzačov hodnotiť samostatne v súlade s preferenciami príslušného ministerstva, ktoré zastupuje.

Žiadateľ bude po pohovore vyzvaný na určenie svojich preferencií v rámci ponúkaných pracovných pozícií.

Na poskytnutie štipendia nie je právny nárok. Na ponúkanú pozíciu nemusí byť vybraný žiadny zo žiadateľov.

## Trvanie podpory a výška štipendia

Štipendium môže podporiť najviac štyri semestre/šesť trimestrov štúdia, a to aj, ak je (štandardná) dĺžka štúdia príslušného študijného programu viac ako dva roky.  Náklady spojené so štúdiom si po uplynutí podporného obdobia hradí štipendista z vlastných zdrojov, bez ohľadu na záväzok odpracovať tri roky v štátnej správe.

Plánovaný objem finančných prostriedkov vyčlenených na štipendium na akademický rok 2022/2023 je spolu 168 000 eur. Počet udelených štipendií bude závisieť od finančnej náročnosti jednotlivých študijných programov a od výšky ostatných nákladov spojených so štúdiom.

Štipendium sa poskytuje na nasledovné náklady spojené so štúdiom: školné, životné náklady, cestovné, náklady na nákup odbornej literatúry, zdravotné poistenie a cestovné poistenie.

O štipendium sa môžu uchádzať aj žiadatelia, ktorí už majú časť študijných nákladov pokrytú z iných finančných zdrojov. Táto skutočnosť nemá vplyv na záväzok štipendistu odpracovať tri roky v štátnej správe. Pri posudzovaní celkových študijných nákladov sa v takomto prípade zohľadní len čiastka, o ktorú sa žiadateľ uchádza v rámci tohto grantového programu.

Štipendium na školné sa poskytuje na úhradu školného a poplatkov spojených so štúdiom, uhrádzaných vysokej škole. Na základe podkladov od žiadateľa tieto platby uhradí Ministerstvo školstva, vedy, výskumu a športu SR priamo na účet vysokej školy. V prípade, že žiadateľ už školné na akademický rok 2022/2023 uhradil, bude mu na základe relevantných dokladov táto úhrada refundovaná.

Štipendium na životné náklady sa poskytuje vo výške štipendií poskytovaných študentom v Národnom štipendijnom programe podľa štátu štúdia ([www.stipendia.sk](http://www.stipendia.sk)). Štipendium sa poskytuje najviac počas desiatich mesiacov v priebehu jedného akademického roka.

Štipendium na cestovné náklady sa poskytuje na dve jednosmerné cesty alebo jednu spiatočnú cestu štipendistu do a z miesta štúdia počas jedného akademického roka v závislosti od skutočných výdavkov. Výška štipendia na cestovné náklady pre študentov študujúcich na vysokých školách v Európe je max. 300,-eur/rok, a pre študentov študujúcich na vysokých školách mimo Európy je max. 1500,-eur/rok.

Štipendium na nákup odbornej literatúry sa poskytuje vo výške 200,- eur ročne.

*Štipendium na náhradu nákladov na zdravotné poistenie a cestovné poistenie spojených so študijným pobytom* sa poskytuje v obvyklej výške.

## Žiadosť a povinné prílohy

Žiadosť sa predkladá na formulári, ktorý je súčasťou tejto výzvy.

Povinnou súčasťou elektronickej žiadosti sú nasledujúce prílohy:

1. kópia potvrdenia o uchádzaní sa, prijatí alebo o štúdiu na vybranej zahraničnej vysokej škole,
2. kópia potvrdenia o výške školného určeného vysokou školou,
3. podpísaný štruktúrovaný životopis,
4. podpísaný motivačný list (max. 2 strany formátu A 4, písmo Times New Roman veľkosti 12, s informáciami, prečo sa žiadateľ rozhodol študovať na danej vysokej škole, akú má predstavu o svojom uplatnení v štátnej správe, ako pri tomto uplatnení využije získané vzdelanie a aké vlastnosti/zručnosti z neho robia najvhodnejšieho kandidáta),
5. kópia diplomu preukazujúceho doteraz najvyššie dosiahnuté vzdelanie a ďalších relevantných dokladov o vzdelaní (jazykové certifikáty a pod.), nevyžadujú sa úradne osvedčené kópie.

K dokumentom, ktoré nie sú vyhotovené v štátnom jazyku alebo v anglickom jazyku, je potrebné priložiť aj ich preklad do štátneho jazyka (nevyžaduje sa úradný preklad, ani preklad overený notárom).

## Zverejnenie výsledkov

Oznámenie celkových výsledkov výberového procesu sa predpokladá do jedného týždňa od rokovania komisie.

Výsledky výberového procesu spolu s dosiahnutým počtom bodov budú uchádzačom oznámené písomne v listinnej alebo v elektronickej podobe. S vybranými uchádzačmi bude uzatvorená zmluva o udelení štipendia a o spolupráci (ďalej len „zmluva“).

Zoznam všetkých uchádzačov spolu s dosiahnutým počtom bodov bude zverejnený na webovom sídle Ministerstva školstva, vedy, výskumu a športu SR, [www.minedu.sk](http://www.minedu.sk).

## Práva a povinnosti podporených štipendistov

S vybranými uchádzačmi o štipendium bude uzatvorená zmluva. Zmluva bude obsahovať záväzok Ministerstva školstva, vedy, výskumu a športu SR uhradiť náklady štúdia a záväzok príslušného ústredného orgánu štátnej správy, ktorý o vybraného uchádzača prejavil záujem, poskytnúť štipendistovi po ukončení štúdia štátnozamestnanecké miesto. Štipendista sa podpísaním zmluvy zaviaže, že za odplatu odpracuje najmenej tri roky na ponúknutom štátnozamestnaneckom mieste.

Po uzatvorení zmluvy Ministerstvo školstva, vedy, výskumu a športu SR uhradí školné a poplatky spojené so štúdiom na akademický rok 2022/2023 a začne poskytovať štipendistovi štipendium.

Ak v čase predpokladaného nástupu štipendistu na príslušné ministerstvo/Úrad vlády SR/Úrad priemyselného vlastníctva SR vznikne komplikácia, pre ktorú ho nebude možné zamestnať, bude sa hľadať možnosť jeho umiestnenia na inom ústrednom orgáne štátnej správy. Štipendista sa v zmluve zaviaže akceptovať aj inú ponúknutú pracovnú alternatívu.

Ak príslušné ministerstvo/Úrad vlády SR/Úrad priemyselného vlastníctva SR nebude môcť štipendistovi po úspešnom ukončení štúdia ponúknuť štátnozamestnanecké miesto a ani iné ústredné orgány štátnej správy neprejavia záujem o jeho zamestnanie, štipendistovi zanikne povinnosť odpracovať v štátnej správe tri roky a zároveň povinnosť vrátiť finančné prostriedky v sume poskytnutého štipendia.

Ak štipendista z vlastného zavinenia odpracuje v štátnej správe menej ako tri roky alebo nezíska vysokoškolské vzdelanie absolvovaním štúdia, na ktoré mu bolo poskytnuté štipendium, bude povinný vrátiť finančné prostriedky v sume poskytnutého štipendia, pričom nesplatená časť sumy poskytnutého štipendia sa bude úročiť vo výške úrokovej sadzby, ktorú uplatňuje Fond na podporu vzdelávania na pôžičky študentom. Lehota splatnosti bude určená v zmluve.

Štipendium Martina Filka má povahu pôžičky, ktorá za podmienok uvedených v zmluve

1. je bezúročná a
2. má odloženú splatnosť.

Povinnosťou štipendistu bude po uplynutí každého semestra resp. trimestra poskytnúť správu o priebehu štúdia.

Za každý mesiac, ktorý štipendista po skončení štúdia odpracuje v štátnej správe (na dohodnutej pozícii), mu bude odpustená 1/36 istiny

Príslušný ústredný orgán štátnej správy môže vyžadovať od štipendistu účasť na letnej stáži. Takáto podmienka, ako aj rozsah stáže, budú upravené v zmluve.

## Ďalšie informácie

V prípade akýchkoľvek ďalších otázok kontaktujte odbor vysokoškolského vzdelávania Ministerstva školstva, vedy, výskumu a športu SR na e-mailovej adrese: [odbor.vsv@minedu.sk](mailto:odbor.vsv@minedu.sk)

Návrh grantového programu pre posilnenie analytických kapacít vo verejnej správe (ďalej len „grantový program“) bol schválený 7. mája 2014 uznesením vlády SR č. 210/2014. Návrh na zmenu názvu grantového programu na Štipendium Martina Filka bol schválený 1. marca 2017 uznesením vlády SR č. 99/2017. Grantový program bol vytvorený v súlade s úlohou č. 108 Akčného plánu Národného programu reforiem Slovenskej republiky 2013 a je súčasne napĺňaním odporúčaní zlepšiť kvalitu verejnej administratívy vrátane posilnenia analytických kapacít kľúčových ministerstiev, ktoré vyplynuli pre Slovensko z júnového summitu Európskej rady 2013. Schéma grantového programu nadväzuje na grantový program Štipendium M. R. Štefánika realizovaný v rokoch 2006-2008, ako aj na jeho obnovenie v roku 2011.

# Žiadosť o poskytnutie Štipendia Martina Filka na akad. rok 2022/2023

|  |  |  |
| --- | --- | --- |
| Osobné údaje | | |
| Meno |  | |
| Priezvisko |  | |
| Adresa trvalého bydliska  (ulica, mesto, PSČ, krajina) |  | |
|  |  | |
| Korešpondenčná adresa  (ak je iná ako adresa trvalého bydliska) |  | |
|  |  | |
| Dátum narodenia (DD/MM/RRRR) |  | |
| Číslo občianskeho preukazu |  | |
| E-mailová adresa |  | |
| Telefónne číslo |  | |
| V minulosti som pracoval/a v štátnej správe | ÁNO | NIE | |
| Ak áno, uveďte prosím názov ÚOŠS[[1]](#footnote-1), sekcie, odboru a Vašej pozície |  | |
| Informácie o štúdiu na zahraničnej vysokej škole | | |
| Názov a adresa vysokej školy |  | |
| Štát, v ktorom bude prebiehať štúdium |  | |
| Na vysokej škole | študujem | |
|  | ešte neštudujem, som prijatá/ý | |
|  | ešte neštudujem, uchádzam sa o štúdium | |
| Stupeň vysokoškolského štúdia | magisterský  doktorandský  iný ……………………….............................................................. | |
| Rok štúdia v ak. roku 2022/2023 | prvý  druhý  tretí | |
| Začiatok štúdia, mesiac a rok |  | |
| Koniec štúdia, mesiac a rok |  | |
| Názov študijnej oblasti |  | |
| Názov študijného programu spolu s uvedením webovej stránky, na ktorej možno nájsť podrobné informácie o študijnom programe |  | |
| Stručný opis študijného programu (max. 300 znakov) |  | |
| Názvy povinných predmetov v nadchádzajúcom akademickom roku |  | |
| Názvy povinných predmetov v predchádzajúcich akademických rokoch |  | |
| Umiestnenie vysokej školy v rebríčku Shanghai Academic Ranking of World Universities 2021[[2]](#footnote-2) |  | |
| Umiestnenie vysokej školy v rebríčku RePEc[[3]](#footnote-3) |  | |
| Umiestnenie študijnej oblasti v rebríčku študijných oblastí Times Higher Education[[4]](#footnote-4) |  | |
| Vyčíslenie študijných nákladov | | |
| Počet akademických rokov, na ktoré sa o štipendium uchádzam |  | |
| Výška celkových študijných nákladov, ktoré chcem uhradiť z grantu | | |
| Školné |  | | |
| Životné náklady | *Počet mesiacov x suma na mesiac pre štát štúdia v Národnom štipendijnom programe* | | |
| Cestovné náklady | *Max 300 eur/rok, ak ide o štúdium v Európe alebo 1500 eur/rok, ak ide o štúdium mimo Európy* | | |
| Náklady na študijné pomôcky | *Max 200 eur/rok* | | |
| Náklady na zdravotné a cestovné poistenie |  | | |
| SPOLU |  | |
| Vyjadrenie sa k sprístupneniu a spracovaniu údajov | | |
| Ministerstvo školstva, vedy, výskumu a športu SR nesprístupňuje osobné údaje žiadateľov, ktorí nebudú pozvaní na osobný pohovor, ostatným ÚOŠS. V prípade, že súhlasíte so sprístupnením vašich údajov aj v tomto prípade, je potrebné na to udeliť osobitný súhlas. Neudelenie súhlasu nemá žiadny vplyv na výberový proces.  Týmto v súlade s čl. 6 ods. 1 písm. a) nariadenia Európskeho parlamentu a Rady EÚ 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) udeľujem Ministerstvu školstva, vedy, výskumu a športu SR výslovný súhlas so spracovaním a sprístupnením mojich osobných údajov ostatným ÚOŠS, ktoré zverejnili pozície v rámci výzvy, v ktorej predkladám žiadosť, v rozsahu ich uvedenia v tejto žiadosti a v prílohách k žiadosti, za účelom informovania ma o možných pracovných pozíciách, či odborných stážach po dobu piatich rokov. [[5]](#footnote-5)  V.......................................... dňa................................. ..........................................................  podpis dotknutej osoby | | |

**OCHRANA OSOBNÝCH ÚDAJOV**

**INFORMÁCIE PRE DOTKNUTÉ OSOBY – UCHÁDZAČOV O ŠTIPENDIUM**

**MARTINA FILKA**

V súlade s Nariadením Európskeho parlamentu a rady (EÚ) č. 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje Smernica 95/46/ES (všeobecné nariadenie o ochrane údajov) Ministerstvo školstva, vedy, výskumu a športu Slovenskej republiky (ďalej aj len „MŠVVaŠ“) informuje dotknuté osoby – uchádzačov o štipendium Martina Filka na akademický rok 2022/2023 (ďalej len „štipendium“), o spracúvaní ich osobných údajov.

MŠVVaŠ bude spracúvať osobné údaje uchádzačov o štipendium v rozsahu vyplnenej žiadosti, ktorej formulár je súčasťou výzvy.

**1. Totožnosť a kontaktné údaje prevádzkovateľa**

MŠVVaŠ SR

IČO: 00 164 381

sídlo: Stromová ul. č. 1, 813 30 Bratislava

webové sídlo: [www.minedu.sk](http://www.minedu.sk)

**2. Kontaktné údaje zodpovednej osoby prevádzkovateľa**

Zodpovednú osobu MŠVVaŠ SR možno kontaktovať s otázkami týkajúcimi sa spracúvania osobných údajov dotknutých osôb a vo veci uplatňovania ich práv uvedených nižšie na e-mailovej adrese [zodpovednaosoba@minedu.sk](mailto:zodpovednaosoba@minedu.sk).

**3. Práva účastníkov ako dotknutých osôb**

• právo na prístup k osobným údajom, ktoré sa ich týkajú (vrátane práva na potvrdenie, či sú osobné údaje spracúvané),

• právo na opravu nesprávnych osobných údajov,

• právo na vymazanie (zabudnutie),

• právo na obmedzenie spracúvania údajov (osobné údaje sa uchovávajú, ale inak nespracúvajú okrem stanovených prípadov),

• právo na prenosnosť údajov (poskytnutie inému prevádzkovateľovi, ak tomu nebránia žiadne právnou úpravou stanovené prekážky),

• právo podať sťažnosť na Úrad na ochranu osobných údajov Slovenskej republiky.

**4. Účel spracúvania osobných údajov**

Osobné údaje budú spracúvané na účely administrácie predložených žiadostí o štipendium, realizácie výberového procesu a uzavretie zmluvy s úspešnými uchádzačmi, ktorí sa stanú štipendistami.

**5. Právny základ**

a) splnenie úlohy realizovanej vo verejnom záujme v súlade s návrhom grantového programu pre posilnenie analytických kapacít vo verejnej správe (ďalej len „grantový program“), schváleným 7. mája 2014 uznesením vlády SR č. 210/2014. Návrh na zmenu názvu grantového programu na Štipendium Martina Filka bol schválený 1. marca 2017 uznesením vlády SR č. 99/2017. Grantový program bol vytvorený v súlade s úlohou č. 108 Akčného plánu Národného programu reforiem Slovenskej republiky 2013 a je súčasne napĺňaním odporúčaní zlepšiť kvalitu verejnej administratívy vrátane posilnenia analytických kapacít kľúčových ministerstiev, ktoré vyplynuli pre Slovensko z júnového summitu Európskej rady 2013. Schéma grantového programu nadväzuje na grantový program Štipendium M. R. Štefánika realizovaný v rokoch 2006-2008, ako aj na jeho obnovenie v roku 2011;

b) plnenie zmluvy, ktorej zmluvnou stranou bude štipendista (úspešný uchádzač o štipendium) a na vykonanie opatrení pred uzatvorením tejto zmluvy.

**6. Kategória príjemcov**

Osobné údaje MŠVVaŠ SR v nevyhnutnom rozsahu poskytne externým hodnotiteľom a členom Komisie na posúdenie žiadostí o poskytnutie Štipendia Martina Filka.

Osobné údaje v rozsahu meno, priezvisko, informácia, či v minulosti úspešný uchádzač pracoval v štátnej správe, počet získaných bodov, budú zverejnené na webovom sídle MŠVVaŠ SR.

**7. Doba uchovávania osobných údajov / kritériá na jej určenie**

Osobné údaje budú uchovávané iba počas nevyhnutnej doby v súlade s podmienkami grantového programu, v prípade štipendistov, ktorí uzavreli s MŠVVaŠ SR zmluvu, do uplynutia premlčacích dôb na uplatnenie nárokov týkajúcich sa splácania pôžičky alebo do uplynutia doby viazanosti.

Osobné údaje uchádzačov, ktorým nebolo poskytnuté štipendium, budú uchovávané v súlade s registratúrnym poriadkom MŠVVaŠ SR počas piatich rokov odo dňa doručenia žiadosti.

Osobné údaje v rozsahu meno, priezvisko, informácia, či v minulosti úspešný uchádzač pracoval v štátnej správe, počet získaných bodov, budú zverejnené na webovom sídle MŠVVaŠ SR počas trvania grantového programu.

**Príloha č. 1 k Výzve na podávanie žiadostí o poskytnutie Štipendia Martina Filka na akademický rok 2022/2023 - Špecifikácia ponúkaných pozícií**

* **Ministerstvo dopravy a výstavby SR (2 pozície)**

**Inštitút dopravnej politiky**

Práca Inštitútu dopravnej politiky (IDP), ako analytického útvaru Ministerstva dopravy a výstavby SR, spočíva v tvorbe kvalitných analytických podkladov a hodnotení využívaných pri tvorbe politík a stanovísk ministerstva, spolu s tvorbou a aktualizáciou Dopravného modelu SR.

Máš nápad, ako vylepšiť súčasný stav v oblasti dopravy, cestovného ruchu alebo výstavby? Pridaj sa do tímu IDP.

Rozsah pôsobnosti IDP je široký. V rámci IDP je možné sa venovať a ďalej rozvíjať také témy, ako je dopravné modelovanie, ktoré tvorí základ pre návrh budúcej výstavby dopravnej infraštruktúry, čiastkové témy v oblastiach železničnej, cestnej, vodnej, leteckej alebo kombinovanej multimodálnej dopravy, prípadne témy v oblasti cestovného ruchu, bytovej politiky, stavebníctva a mestského rozvoja.

**Špecifikácia pozície 1**

* práca s Dopravným modelom SR – spracovanie prognóz budúceho vývoja, hodnotenie dosahov zmien v dopravnej politike,
* pravidelná aktualizácia Dopravného modelu SR - koordinovanie vykonávania prieskumov pre aktualizáciu dopravného modelu, navrhovanie a implementácia doplnení a zlepšení,
* tvorba komplexných analýz, vypracovávanie analytických výstupov, analytické rozpracovanie navrhovaných opatrení,
* predkladanie odborných stanovísk k návrhom koncepcií a programov rozvoja v rámci oblastí pôsobnosti ministerstva,
* spolupráca pri tvorbe programových dokumentov a projektov spolufinancovaných z fondov EÚ.

Štúdium štipendistu by malo byť primárne zamerané na dopravné plánovanie a dopravné modelovanie.

**Špecifikácia pozície 2**

* hodnotenie dopravných projektov z hľadiska ich prínosov a nákladov (CBA), spracovanie kritérií pre ich priorizovanie,
* tvorba komplexných analýz, vypracovávanie analytických výstupov, analytické rozpracovanie navrhovaných opatrení,
* hodnotenie a porovnávanie (ex-ante) očakávaných vplyvov navrhovaných opatrení, a ich následné vyhodnocovanie (ex-post hodnotenie),
* predkladanie odborných stanovísk k návrhom koncepcií a programov rozvoja v rámci oblastí pôsobnosti ministerstva,
* spolupráca pri tvorbe programových dokumentov a projektov spolufinancovaných z fondov EÚ.

Štúdium štipendistu by malo byť zamerané na oblasť dopravy a hodnotenie projektov na základe ich prínosov a nákladov (CBA).

* **Ministerstvo financií SR (5 pozícií)**

**Inštitút finančnej politiky (3 pozície)**

Hľadáme analytičky a analytikov, ktorí chcú prispieť ku kvalitnému rozhodovaniu o verejných veciach a baví ich práca s dátami. U nás budeš mať možnosť sedieť pri stole, kde sa tvoria hospodárske politiky a reformy. Okrem toho budeš sledovať dianie v ekonomike a podieľať sa na tvorbe prognóz vývoja hospodárstva a daňových príjmov, udržateľnosti verejných financií či analýze verejných výdavkov. Pridaj sa do tímu, ktorého prácu pozorne sledujú médiá aj odborná verejnosť. Staň sa súčasťou kolektívu s vysokým odborným renomé a spolupracuj na projektoch s medzinárodnými inštitúciami.

IFP je top analytickým útvarom ministerstva financií a ty môžeš byť súčasťou jedného z jeho troch tímov (tím makroekonomických prognóz a analýz, tím daňových príjmov a fiškálnych analýz, tím štrukturálnych a výdavkových politík). Každá analytička a každý analytik má svoju agendu a témy, ktoré zastrešuje v rámci svojho tímu. Primárne budeš pracovať samostatne alebo v spolupráci s kolegami na rovnakom odbore. Pri riešení väčších projektov zažiješ prácu s ľuďmi naprieč IFP, s inými analytickými jednotkami alebo medzinárodnými inštitúciami.

**Názov pozície: analytik/analytička**

Pomôž svojím zanietením odhaľovať daňové medzery a presnejšie odhadovať daňové príjmy.

Náplň práce:

* prognóza a hodnotenie vývoja makroekonomických ukazovateľov ako HDP, inflácia, (ne)zamestnanosť, mzdy, produktivita, priemyselná produkcia či zahraničný obchod a tvorba citlivostných scenárov vývoja ekonomiky,
* analýza vývoja verejných financií a ich dlhodobej udržateľnosti, prognózy príjmov a výdavkov verejného rozpočtu,
* hodnotenie a kvantifikácia pripravovaných či existujúcich príjmových politík ako návrh daňových zmien, ktoré pomáhajú ekonomike udržateľne rásť, zavedenie digitálnej dane či dizajn zelených daní tak aby zohľadnili ekologické škody,
* hodnotenie a analýza pripravovaných, či existujúcich výdavkových politík týkajúcich sa napríklad vplyvu chudoby na výsledky detí v škole, situácie žien a matiek na trhu práce či vplyvu zmien dôchodkového veku na udržateľnosť verejných financií.

Požiadavky na kandidáta/kandidátku:

* absolvent / absolventka vysokoškolského vzdelania ekonomického zamerania, matematického zamerania, verejnej politiky, alebo príbuzných odborov,
* zodpovednosť, aktívny prístup k riešeniu úloh,
* záujem o verejné politiky a prácu s dátami,
* schopnosť sa rýchlo orientovať v novej problematike,
* výstižné a zrozumiteľné písanie doplnené vhodnou prezentáciou dát,
* znalosť programov Word, Excel, Powerpoint,
* plynulá znalosť anglického jazyka,
* znalosť programov STATA, MATLAB, R alebo E-views výhodou.

Práca u nás má mnoho výhod, z ktorých vyberáme:

* spolupráca pri tvorbe a zavádzaní nových reformných politík a možnosť meniť Slovensko,
* práca v tíme plnom odborníkov so zapálením pre pozitívnu zmenu,
* prístup k databáze, ktorú nemá žiadna iná inštitúcia na Slovensku,
* spolupráca s medzinárodnými inštitúciami (OECD, MMF, EK),
* spoločné teambuildingy a iné tímové akcie počas roka,
* možnosti pre osobný rozvoj v podobe zahraničných kurzov a školení,
* výkonnostné odmeny,
* 5 dní dovolenky nad rámec Zákonníka práce, možnosť práce z domu, využitie „sickday“ (2x do roka),
* príspevky na DDS, rekreáciu, MultiSport kartu, dopravu do zamestnania a príspevok za darcovstvo krvi.

**Útvar hodnoty za peniaze (2 pozície)**

**Špecifikácia pracovnej pozície – analytik / analytička Hodnoty za peniaze**

Útvar hodnoty za peniaze (ÚHP) zastrešuje aktivity ministerstva, ktoré podporujú prijímanie dobrých rozhodnutí vo verejnom záujme a zlepšujú výsledky slovenského verejného sektora. Útvar hodnotí vládne politiky, investície, prevádzku štátu a regulácie aj pomocou analýz nákladov a prínosov alebo výsledkových analýz. Následne útvar navrhuje opatrenia na optimalizáciu verejných výdavkov, aby daňovníci dostávali čo najvyššiu hodnotu za svoje peniaze.

Viac ako 40 analytikov a analytičiek pracuje v tímoch na revíziách výdavkov alebo hodnotení investičných projektov. Od vzniku Útvar hodnoty za peniaze zhodnotil viac ako desiatku oblastí výdavkov, ako napr. informatizáciu, školstvo alebo pôdohospodárstvo. Zhodnotil aj 80 investičných projektov, hlavne v doprave a informatizácii. Analytici a analytičky ÚHP spolupracujú s inými analytickými jednotkami štátu, medzinárodnými inštitúciami ako OECD, EK alebo MMF a pravidelne sa vzdelávajú v zahraničí na renomovaných inštitúciách.

Súčasťou každej analytickej práce je rešerš domácej a zahraničnej odbornej literatúry, hľadanie najlepších príkladov zo zahraničnej praxe, ako aj stretnutia s partnermi z iných analytických inštitútov. Ako analytička / analytik budeš väčšinu času pracovať s dátami. Od ich získania, cez spracovanie v softvéroch ako Excel, Python, R alebo STATA až po ich vizualizáciu a interpretáciu. Výstupom tvojej práce bude analytický podklad, ktorý bude prezentovaný verejnosti, odborníkom alebo medzinárodným partnerom. Výsledky tvojej práce budú podkladom aj pri rozhodovaní vedenia ministerstva o budúcich verejných politikách a investíciách.

Viac o kariérnych možnostiach na ÚHP a našej ponuke pre Vás sa môžete dozvedieť [tu](https://www.mfsr.sk/sk/financie/hodnota-za-peniaze/kariera/kariera-uhp.html)

**Špecifikácia štipendistu – analytik/analytička Hodnoty za peniaze**

Práca u nás je zaujímavá pre ľudí, ktorých priťahujú veci verejné, baví ich práca s dátami a majú zodpovedný prístup k plneniu úloh. Hľadáme budúcich kolegov a kolegyne, ktorí chcú pomôcť ovplyvňovať verejné politiky a prispieť tým k lepšiemu fungovaniu spoločnosti na Slovensku.

Požiadavky na kandidáta/kandidátku:

* absolvent/absolventka vysokoškolského vzdelania ekonomického, matematického zamerania, verejnej politiky alebo príbuzných odborov,
* zodpovednosť, aktívny prístup k riešeniu úloh,
* záujem o verejné politiky a prácu s dátami,
* výstižné a zrozumiteľné písanie doplnené vhodnou prezentáciou dát,
* znalosť programov STATA, MATLAB, R, Python alebo E-views výhodou,
* schopnosť rýchlo sa orientovať v novej problematike.

Útvar hodnoty za peniaze podporuje rovnosť príležitostí na pracovisku bez ohľadu na pohlavie, rasu, vek či vyznanie.

* **Ministerstvo hospodárstva SR (3 pozície)**

**Centrum pre hospodárske otázky (1 pozícia)**

Analytický útvar Centrum pre hospodárske otázky vznikol k 1. 6. 2016. Analytická jednotka poskytuje pre ministerstvo hĺbkové a komplexné analýzy v oblastiach rezortu ministerstva ako je konkurencieschopnosť, priemysel, energetika, či zahraničný obchod. Centrum pre hospodárske otázky sa podieľa na tvorbe strategických a koncepčných materiálov ministerstva a prostredníctvom vypracovávania analýz súčasných národných, ako aj medzinárodných tém poskytuje kvalitné podklady pre tvorbu rozhodnutí.

**Názov pozície: analytik/analytička**

Náplň práce:

* analýza diania v oblastiach rezortu, príprava analytických štúdií a výstupov v súčasných témach a otázkach,
* sledovanie ukazovateľov a vyhodnocovanie indikátorov súvisiacich s vecnou oblasťou rezortu,
* návrh odporúčaní a opatrení pre napĺňanie stanovených cieľov rezortu,
* príprava interných podkladov, prezentácií a podkladových analýz pre vedenie a útvary rezortu,
* hodnotenie efektívnosti využívania finančných prostriedkov politík a nástrojov v kompetencii ministerstva,
* príprava strategických a koncepčných dokumentov v rámci rezortu a spolupráca s inými útvarmi,
* analýzy a hodnotenia realizovaných politík,
* zhromažďovanie a vyhodnocovanie relevantných dát, spracovávanie databáz,
* vypracovávanie prognóz.

Požiadavky na kandidáta/kandidátku:

* ukončené VŠ vzdelanie (najmä v oblasti energetika, ekonómia, medzinárodné podnikanie, obchod a podnikanie),
* analytické a koncepčné myslenie,
* ovládanie MS Office,
* znalosti z ekonometrie, príp. štatisticko-matematických metód,
* znalosti s prácou s dátami, schopnosť vytvárať súhrnné a komplexné podklady,
* koncepčný a systematický prístup,
* všeobecný ekonomický prehľad, najmä v oblastiach v gescii rezortu hospodárstva (energetika, výskum a inovácie, obehové hospodárstvo, investície, podnikateľské prostredie) na národnej aj medzinárodnej úrovni,
* ovládanie štatisticko-matematického softvéru (Eviews/Matlab/STATA),
* ovládanie anglického jazyka.

**Centrum pre chemické látky a prípravky - Odbor biocídov (2 pozície)**

Centrum pre chemické látky a prípravky plní v spolupráci s Európskou chemickou agentúrou a Európskou komisiou úlohy príslušného orgánu pre nariadenia EÚ – REACH pre priemyselné chemikálie, nariadenie o klasifikácii, označovaní a balení látok a zmesí, nariadenie o detergentoch a nariadenie o sprístupňovaní biocídnych výrobkov na trhu a ich používaní. Súčasťou úloh je hodnotenie rizík používania chemikálií, bezpečný manažment chemikálií a stanovenie podmienok predaja a používania biocídnych výrobkov. Biocídne výrobky sú potrebné na ochranu proti organizmom, ktoré sú škodlivé pre zdravie ľudí alebo zvierat, a na ochranu proti organizmom, ktoré zapríčiňujú poškodenie prírodných alebo vyrobených materiálov. Dôležitosť dezinfekčných prípravkov sa preukázala aj počas pandémie COVID-19. Biocídne výrobky však môžu vzhľadom na svoje vnútorné vlastnosti a s nimi súvisiaci spôsob použitia predstavovať riziko pre ľudí, zvieratá a životné prostredie. Pracovné tímy odboru biocídov hodnotia riziká používania biocídnych účinných látok a biocídnych výrobkov s využitím údajov získaných vedeckými metódami.

**Názov pozície: Špecialista štátnej správy pre chemické látky a prípravky pre hodnotenie rizík pre oblasť životného prostredia**

Náplň práce:

* plnenie úloh v procesoch hodnotenia účinných látok a/alebo biocídnych výrobkov s národným a celoeurópskym významom podľa nariadenia EÚ 528/2012 (BPR) a delegovaného nariadenia Komisie 1062/2014 o programe preskúmania existujúcich biocídnych účinných látok,
* plnenie odborných úloh vyplývajúcich zo zastupovania Slovenskej republiky (SR) v expertnej pracovnej skupine pre životné prostredie Výboru pre biocídne výrobky Európskej chemickej agentúry (ECHA),
* plnenie odborných úloh v oblasti životného prostredia vyplývajúcich zo zastupovania SR vo výboroch Európskej komisie (EK) a ECHA v právnom rámci BPR,
* analýzy a vyhodnocovania *in vitro, in vivo* testov príp. iných štúdií v rámci posudzovania rizika hodnotených účinných látok a/alebo biocídnych výrobkov pre životné prostredie,
* určovanie základných parametrov pre modelovacie výpočty, výber vhodných emisných scenárov a výpočty hodnôt PEC/PNEC, ktoré indikujú finálnu charakterizáciu rizika biocídnej látky pre životné prostredie,
* modelovanie v programoch, ktoré napomáhajú s výpočtami kľúčových hodnôt určujúcimi potenciál rizika biocídnej látky pre životné prostredie (napr. SimpleTreat, EUSES),
* predkladanie a obhajoba odborných stanovísk na národnej i európskej úrovni,
* spolupráca so zahraničnými orgánmi pre biocídy, inštitúciami (OECD) a znalcami pre životné prostredie z krajín EÚ, účasť na odborných vzdelávacích podujatiach.

Požiadavky na kandidáta/kandidátku:

* vysokoškolské vzdelanie druhého alebo tretieho stupňa prírodovedného alebo technického smeru so zameraním na oblasť vo vzťahu k životnému prostrediu ako napr. environmentalistika, ekológia, ochrana prírody a príbuzné odbory,
* schopnosť vyhľadávať a spájať vedecké informácie, analytické myslenie a uvedomenie si ekonomickej, právnej, sociálnej a politickej reality regulácie životného prostredia,
* aktívny záujem o osud chemických látok a biocídov v životnom prostredí a o ovplyvňovanie životného prostredia environmentálnymi stresormi,
* schopnosť rýchlo sa orientovať v novej problematike, či už odbornej alebo regulačnej,
* zodpovednosť, precíznosť, aktívny a vedecký prístup k riešeniu úloh. Schopnosť pracovať samostatne a schopnosť tímovej spolupráce,
* znalosť anglického jazyka minimálne na úrovni B2 a schopnosť porozumieť rozsiahlejším anglickým odborným textom, schopnosť aktívne sa zúčastniť na odbornej diskusii v anglickom jazyku, vyjadrovať a presadzovať odborný názor a formulovať anglické texty na odbornú tému,
* prezentačné schopnosti a pokročilé ovládanie MS Office (Word, Excel, Powerpoint, Outlook).

**Názov pozície: Špecialista štátnej správy pre chemické látky a prípravky pre hodnotenie rizík pre oblasť ľudského zdravia a zdravia zvierat**

Náplň práce:

* plnenie úloh v procesoch hodnotenia účinných látok a/alebo biocídnych výrobkov s národným a celoeurópskym významom podľa nariadenia EÚ 528/2012 (BPR) a delegovaného nariadenia Komisie 1062/2014 o programe preskúmania existujúcich biocídnych účinných látok,
* plnenie odborných úloh vyplývajúcich zo zastupovania Slovenskej republiky (SR) v expertnej pracovnej skupine pre ľudské zdravie a zdravie zvierat Výboru pre biocídne výrobky Európskej chemickej agentúry (ECHA),
* plnenie odborných úloh v oblasti ľudského zdravia a zdravia zvierat vyplývajúcich zo zastupovania SR vo výboroch Európskej komisie (EK) a ECHA v právnom rámci BPR,
* analýzy a vyhodnocovania *in vitro, in vivo* testov príp. epidemiologických štúdií a posudzovanie rizika hodnotených účinných látok a/alebo biocídnych výrobkov pre zdravie ľudí a zvierat,
* hodnotenie rizík biocídnych účinných látok a biocídnych výrobkov pre zdravie ľudí a zvierat,
* príprava komplexných hodnotiacich správ (pozostávajúcich napr. z hodnotenia rizika (risk assessment), hodnotenia vystavenia (exposure assessment) a pod.) vplyvu rizík biocídnych účinných látok resp. biocídnych výrobkov pre oblasť ľudského zdravia a zdravia zvierat,
* participovanie na činnosti pracovnej skupiny Výboru pre biocídne výrobky ECHA pre oblasť ľudského zdravia a zdravia zvierat pri príprave stanovísk k odborným otázkam. Zapojenie do odborných diskusií pre oblasť ľudského zdravia a zdravia zvierat na národnej úrovni a na úrovni EÚ, vrátane účasti na odborných vzdelávacích podujatiach.

Požiadavky na kandidáta/kandidátku:

* vysokoškolské vzdelanie druhého alebo tretieho stupňa so zameraním na biologické vedy, ako je napríklad biochémia, genetika, molekulárna biológia, zoológia, fyziológia živočíchov, vývojová biológia a pod., výpočtová biológia (Computational biology), ľudské alebo veterinárne lekárstvo, farmakológia, toxikológia a pod.,
* nezávislé, samostatné, analytické a aj kreatívne myslenie, komunikačné schopnosti,
* schopnosť tímovej spolupráce, ale aj schopnosť pracovať samostatne, chuť sa ďalej vzdelávať,
* precíznosť, ochota nachádzať riešenia, proaktívnosť,
* znalosť anglického jazyka minimálne na úrovni B2 a schopnosť porozumieť rozsiahlejším anglickým odborným textom, schopnosť aktívne sa zúčastniť na odbornej diskusii v anglickom jazyku, vyjadrovať a presadzovať odborný názor a formulovať anglické texty na odbornú tému, ďalší cudzí jazyk je výhodou,
* skúsenosti s výskumom, analýzou a s prácou s dátami sú vítané, ale nie sú nevyhnutné.
* **Ministerstvo obrany SR (4 pozície)**

**Analytický útvar (1 pozícia)**Analytický útvar (AÚ) vznikol v roku 2018 ako organizačná zložka Ministerstva obrany SR. Našou úlohou je spracovanie analýz s cieľom zabezpečiť podklady pre tvorbu kvalifikovaných a dátovo podložených rozhodnutí v oblasti obrannej a bezpečnostnej politiky SR. Súčasťou práce na AÚ je prinášanie best practice zo zahraničia na základe účasti našich analytikov na medzinárodných konferenciách v zahraničí, členstva v pracovných skupinách Európskej komisie, ako aj vzdelávania v špičkových inštitúciách po celej Európe. Práca na AÚ zahŕňa okrem iného:

* spoluprácu pri príprave strategických materiálov v oblasti obrany,
* formuláciu odporúčaní v oblasti členstva SR v obranných iniciatívach Európskej únie (Pesco, EDF a pod.); využívania EDTs v kontexte NATO (hybridné formy vedenia boja, využívanie satelitných technológií, big data) a i.,
* koordináciu a monitoring implementácie odporúčaní Revízie výdavkov na obranu zameranej na zefektívnenie využívania finančných zdrojov MO SR,
* tvorbu usmernení v oblasti spôsobu hodnotenia veľkých investičných projektov vyzbrojovania,
* tvorbu návrhov úsporných výdavkových opatrení (napr. identifikácia, vyhodnocovanie, verifikácia, precizovanie neefektívnych oblastí, neúčelných služieb, možností riešenia, argumentov, tvorba a formulovanie najlepších opatrení na úsporu a/alebo zvýšenie hodnoty za peniaze v danej oblasti, tvorba a nastavenie merateľných ukazovateľov opatrení),
* vedenie rokovaní s partnermi naprieč ústrednými orgánmi štátnej správy.

Útvar sa zúčastňuje podujatí zameraných na formovanie slovenskej obrannej politiky v spolupráci s expertnou mimovládnou a akademickou obcou. Pri svojej činnosti spolupracuje na bilaterálnej úrovni s ministerstvami obrany iných štátov EÚ a NATO, s Európskou obrannou agentúrou, ako aj s Európskou komisiou formou účasti na rokovaní expertných skupín.

**Názov pozície:** **bezpečnostný analytik**

Náplň práce:

* vypracúvanie analytických a koncepčných materiálov, štúdií a podkladov potrebných pre definovanie verejných politík a prijímanie rozhodnutí v oblasti obrannej politiky SR v spolupráci s príslušnými organizačnými zložkami,
* monitoring v oblasti obrannej politiky, vrátane vypracovávania stanovísk k navrhovaným legislatívnym zmenám,
* navrhovanie reformných opatrení a definovanie cieľových ukazovateľov v jednotlivých oblastiach politík ministerstva,
* ex ante a ex post hodnotenie vplyvu opatrení v oblasti obrannej politiky,
* poskytovanie dátovej podpory pre potreby iných útvarov rezortu,
* spolupráca pri hodnotení účinnosti a efektívnosti výdavkov v oblasti obrany, tvorba návrhov reformných opatrení, o. i. na základe výskumov, medzinárodných porovnaní, best practice zahraničných partnerov.

Požiadavky na kandidáta/kandidátku:

* vysokoškolské vzdelanie II. stupňa so zameraním na bezpečnostnú politiku, medzinárodné vzťahy, ekonómiu, štatistiku alebo príbuzný odbor,
* znalosť anglického jazyka (úroveň B2),
* prehľad o slovenskej obrannej a bezpečnostnej politike, NATO, EÚ,
* orientácia v ekonomickej a ekonometrickej teórii, procesoch tvorby rozpočtu verejnej správy výhodou,
* pokročilá znalosť MS Excel, Word, Power Point, Outlook, internet,
* zodpovednosť a spoľahlivosť,
* aktívny prístup k riešeniu úloh,
* kritické myslenie,
* komunikačné zručnosti,
* analytické písomné kompetencie,
* flexibilita, rýchla orientácia v novej problematike.

Benefity:

* možnosť vzdelávania v prestížnych zahraničných inštitúciách,
* účasť na domácich a zahraničných konferenciách, školeniach, workshopoch o obrane,
* spolupráca s mimovládnym sektorom a európskymi inštitúciami,
* práca na projektoch, ktoré majú priamy dopad na slovenskú obrannú politiku.

**Sekcia legislatívy a práva, odbor medzinárodného práva (1 pozícia)**

Odbor medzinárodného práva je súčasťou Sekcie legislatívy a práva MO SR, zodpovedá za tvorbu stratégie a štátnej politiky v oblasti medzinárodného práva a medzinárodných zmlúv rezortnej povahy na úrovni ministerstva a spracovanie s tým súvisiacich návrhov na rozhodnutie ministra obrany SR, vrátane zabezpečenia schvaľovacieho procesu. Podieľa sa na tvorbe a posudzovaní medzinárodných zmlúv v pôsobnosti iných rezortov z hľadiska pôsobnosti MO SR. Realizuje a zabezpečuje úkony súvisiace s nadobudnutím platnosti medzinárodných zmlúv, ich plnením, implementáciou a ukončením ich platnosti, vrátane návrhov riešenia prípadných sporov zmluvných strán. Tvorí koncepcie v oblasti medzinárodných zmlúv vojenskej povahy a vojenskej spolupráce, medzinárodného humanitárneho práva a medzinárodného vojnového práva s celoštátnou pôsobnosťou a k tomu nadväzujúce medzinárodno-právne opatrenia.

**Názov pozície:** **hlavný štátny radca**

Náplň práce:

* posudzovanie strategických zámerov a dokumentov v oblasti medzinárodného práva a ich následné presadzovanie vo vzťahu k zahraničným partnerom a v rámci medzinárodných organizácií, ktorých je SR členom,
* príprava, realizácia a vyhodnocovanie strategického plánovania ministerstva,
* príprava koncepčných a strategických materiálov, vrátane vystúpení koncepčného charakteru v oblasti zahraničnej a európskej politiky SR,
* spracovanie návrhov na rozhodnutie ústavných orgánov súvisiacich s vyslaním a prítomnosťou ozbrojených síl na účely cvičení, výcviku a vojenského zastúpenia mimo územia SR,
* právne zabezpečenie plnenia záväzkov súvisiacich s členstvom SR v medzinárodných organizáciách, vrátane spracovania príslušných stanovísk a návrhov na rozhodnutie ministra obrany alebo ústavných orgánov,
* zastupovanie MO SR v rámci expertných medzinárodno-právnych skupín,
* vedenie medzinárodných expertných rokovaní.

Požiadavky na kandidáta/kandidátku:

* vysokoškolské vzdelanie II. stupňa v odbore právo,
* znalosť anglického jazyka (úroveň B2) a znalosť ďalšieho cudzieho jazyka vítaná,
* analytické, koncepčné a strategické myslenie,
* svedomitosť a spoľahlivosť,
* samostatnosť,
* komunikačné zručnosti,
* kritické myslenie,
* schopnosť tímovej práce,
* prezentačné zručnosti a rétorika, cit pre jazyk a písomný prejav,
* prehľad v oblasti zahraničnej a európskej politiky.

**Sekcia obranného plánovania, odbor obranného plánovania (2 pozície)**

Chceš pomôcť rozvíjať Ozbrojené sily SR, aby boli schopné v dynamicky sa meniacom bezpečnostnom prostredí brániť Slovensko a plniť naše medzinárodné záväzky? Zaujíma Ťa vojenstvo, súčasné témy z oblasti obrany a máš schopnosť analyticky premýšľať a hľadať najlepšie dlhodobé riešenia? Si zdatný v angličtine a nebojíš sa presadzovať záujmy SR v medzinárodnom prostredí? Ak áno, staň sa súčasťou tímu a svojou prácou môžeš prispieť k budovaniu moderných ozbrojených síl a rezortu obrany.

Sekcia obrannej politiky plní úlohy predovšetkým v oblasti bezpečnostnej a obrannej politiky, výstavby a riadenia ozbrojených síl Slovenskej republiky, v oblasti presadzovania bezpečnostných a obranných záujmov Slovenskej republiky na medzinárodných fórach, v oblasti plánovania obrany štátu, tvorby systému obranného plánovania a jeho koordinácie na rezortnej a národnej úrovni.

**Oddelenie plánovania**

**Názov pozície:** **obranný plánovač**

Náplň práce:

* vypracúvanie a aktualizácia plánov rozvoja spôsobilostí,
* koordinovanie aktivít ministerstva obrany v medzinárodných a regionálnych iniciatívach zameraných na rozvoj spôsobilostí,
* koordinovanie prijímania, implementácie a hodnotenia plnenia cieľov spôsobilostí ako aj priorít rozvoja spôsobilostí EÚ.

Požiadavky na kandidáta/kandidátku:

* vysokoškolské vzdelanie II. stupňa so zameraním na bezpečnostnú politiku, medzinárodné vzťahy alebo príbuzný odbor,
* znalosť anglického jazyka (úroveň B2),
* prehľad o obrannej a bezpečnostnej politike,
* pokročilá znalosť MS Excel, Word, Power Point, Outlook,
* zodpovednosť a spoľahlivosť,
* aktívny prístup k riešeniu úloh, samostatnosť, kritické myslenie.

**Oddelenie programovania**

**Názov pozície:** **obranný plánovač**

Náplň práce:

* vypracúvanie strednodobého plánu,
* manažovanie zdrojov – finančných a ľudských,
* spolupráca na strategických, koncepčných materiáloch z pohľadu ich zabezpečenia zdrojmi,
* tvorba analýz.

Požiadavky na kandidáta/kandidátku:

* vysokoškolské vzdelanie II. stupňa so zameraním na ekonomiku, matematiku, technický smer,
* znalosť anglického jazyka (úroveň B2),
* analytické myslenie, prehľad plánovacích procesov,
* prehľad o obrannej a bezpečnostnej politike,
* pokročilá znalosť MS Excel, Word, Power Point, Outlook, ekonomické informačné systémy,
* zodpovednosť a spoľahlivosť,
* aktívny prístup k riešeniu úloh, samostatnosť, kritické myslenie.
* **Ministerstvo pôdohospodárstva a rozvoja vidieka SR (2 pozície)**

**Názov pozície: špecialista zahraničného obchodu a vzťahov s EÚ**

Náplň práce:

* colná politika v oblasti poľnohospodárskych a potravinárskych výrobkov,
* legislatíva v oblasti neprimeraných obchodných podmienok,
* štátna politika v oblasti nekalých obchodných praktík,
* v súvislosti so zberom dát EFSA zodpovednosť za koordinovanie zberu dát, zabezpečovanie komunikácie, zberov dát a plnenie požiadaviek EFSA a ČŠ v týchto oblastiach,
* úlohy v rámci Národného kontaktného bodu pre vedeckú a technickú spoluprácu s EFSA,
* koordinácia komunikačných aktivít v oblasti bezpečnosti potravín a zastupovanie SR v komunikačnej skupine EFSA.

Požiadavky na kandidáta/kandidátku:

* vysokoškolské vzdelanie II. resp. III. stupňa so zameraním na zahraničný obchod,
* jazykové znalosti: anglický jazyk, úroveň B2 alebo C1,
* PC znalosti: office (excel, word, powerpoint) – pokročilý,
* iné požiadavky: strategické myslenie, samostatnosť, komunikatívnosť.

**Názov pozície: špecialista manažmentu rastlinnej výroby, špecialista manažmentu živočíšnej výroby, špecialista udržateľného poľnohospodárstva, špecialista pre závlahy a krajinné inžinierstvo**

Náplň práce:

* manažment rastlinnej výroby, alebo živočíšnej výroby,
* výživa a ochrana rastlín, pedológia,
* poľnohospodárske vedy,
* udržateľné poľnohospodárstvo, vodné hospodárstvo v poľnohospodárstve, zavlažovacie systémy, krajinné inžinierstvo, agrolesníctvo, úprava vodných tokov,
* financovanie projektov, EÚ fondy, štátna pomoc, základy tvorby rozpočtu.

Požiadavky na kandidáta/kandidátku:

* absolvent univerzity poľnohospodárskeho zamerania,
* komunikačné a negociačné zručnosti,
* analytické myslenie, znalosť práce s databázami, štatistika,
* počítačové zručnosti,
* jazykové schopnosti, minimálne na úrovni B2.
* **Ministerstvo práce, sociálnych vecí a rodiny SR (2 pozície)**

**Inštitút sociálnej politiky**

Inštitút sociálnej politiky (ISP) vznikol ako hlavný analytický útvar Ministerstva práce, sociálnych vecí a rodiny SR v roku 2017. Naším poslaním je zlepšovať verejné politiky a stratégie týkajúce sa práce, sociálnych vecí a rodiny prostredníctvom analytických nástrojov, dát a aplikovaného výskumu. Tím ISP analyzuje vplyvy zákonov a strategických materiálov, hodnotí efektivitu výdavkov v rámci rezortu a pomáha zlepšovať implementáciu politík. Naši analytici pri práci využívajú najmodernejšie metódy strojového učenia, ktoré používajú aj technologické giganty ako Google. Vďaka nim prinášame vláde a verejnosti spoľahlivé odporúčania, ktoré vedú k tvorbe kvalitných verejných politík.

Túžite využiť svoje vedomosti na Slovensku či zlepšiť chod našej verejnej správy? Covid-19 a jeho následky, dlhodobá nezamestnanosť, automatizácia, demografická kríza, chudoba alebo sociálne vylúčenie: u nás sa môžete venovať veľkým témam a ovplyvniť verejné politiky s priamym dopadom na život Slovákov a Sloveniek. My máme kvalitné dáta, od Vás očakávame analytické myslenie, out of the box nápady a technické zručnosti.

**Analytik/analytička verejných politík**

Hlavný štátny radca

Požiadavky na kandidáta/kandidátku:

- vysokoškolské vzdelanie spoločenskovedného alebo matematického zamerania (minimálne I. stupeň);

- záujem o verejné politiky a aktuálne témy rezortu;

- výstižné a zrozumiteľné písanie doplnené vhodnou prezentáciou dát;

- znalosť databáz a štatistických programov ako STATA, MATLAB, GAMS, R alebo EViews výhodou;

- zodpovednosť a aktívny prístup k riešeniu úloh;

- angličtina na komunikačnej úrovni.

Náplň práce:

- kvantitatívna a kvalitatívna analýza programov, opatrení a politík;

- tvorba benchmarkov a porovnaní so zahraničím;

- identifikácia problémov a možných riešení;

- komunikácia a spolupráca s partnermi;

- tvorba podkladov, stanovísk a prezentácií.

* **Ministerstvo školstva, vedy, výskumu a športu SR (1 pozícia)**

**Inštitút vzdelávacej politiky**

Inštitút vzdelávacej politiky (IVP) poskytuje ministerstvu analytickú podporu v oblasti stratégie vzdelávacej politiky, prierezových analýz ako aj rezortných databáz. Snažíme sa o participáciu inštitútu nielen pri tvorbe stratégií, ale aj o podporu pri samotnej implementácii. S kolegami zodpovednými za jednotlivé vecné oblasti spolupracujeme pri príprave legislatívnych materiálov, venujeme sa aj hodnoteniu efektívnosti verejných výdavkov či investícií. Dôležitým aspektom kvalitných analýz je aj skvalitňovanie a prepájanie dát, čo si často vyžaduje aj medzirezortnú spoluprácu.

Ak považuješ tieto oblasti za dôležité, budeme radi, ak sa k nám pridáš. Čaká ťa kreatívny tím expertov z rôznych oblastí vzdelávania a taktiež rozsiahle možnosti pre odborný rozvoj prostredníctvom študijných pobytov, kurzov a stáží v renomovaných zahraničných inštitúciách.

**Názov pozície: analytik vzdelávacích politík**

Náplň práce:

- tvorba stratégií a koncepčných materiálov v oblasti vzdelávacej politiky, návrh odporúčaní na dosiahnutie strategických cieľov (napr. Plán obnovy a odolnosti),

- vypracúvanie analýz a prognóz v oblasti vzdelávacej politiky (napr. vplyv sociálno-ekonomického zázemia, uplatnenie absolventov na trhu práce, dôsledky odlivu mozgov, nedostatok učiteľov a starnutie učiteľskej populácie),

- ex-ante a ex-post hodnotenie opatrení v oblasti vzdelávacej politiky, identifikácia opatrení zvyšujúcich hodnotu za peniaze, návrh a vyhodnocovanie experimentov v oblasti vzdelávania,

- práca s rozsiahlymi údajmi z administratívnych databáz rezortu a zvyšovanie ich kvality pre analytické účely,

- spolupráca s medzinárodnými organizáciami a partnerskými inštitúciami (napr. OECD, Európska komisia, Svetová banka) pri prenose a zdieľaní "osvedčených postupov" reforiem vzdelávania zo zahraničia.

Požiadavky na uchádzača:

- vysokoškolské vzdelanie so zameraním na oblasti vzdelávacej politiky, pedagogiky, práva, ekonómie, štatistiky, matematiky, dátovej vedy alebo verejnej správy,

- základná znalosť a záujem o súčasné témy a trendy v oblasti vzdelávania,

- analytické myslenie, dobrý písomný prejav, komunikatívnosť, zmysel pre spoluprácu,

- samostatnosť, precíznosť a schopnosť nachádzať riešenia,

- aktívna znalosť anglického jazyka slovom aj písmom, ďalší cudzí jazyk výhodou,

- ovládanie balíka MS Office, skúsenosti s analýzou a spracovaním dát pomocou niektorého zo štatistických programov výhodou (R, STATA, SAS, SPSS, SQL),

- predchádzajúca skúsenosť s výskumom, hodnotením vplyvu regulácii, analýzou a prácou s dátami v oblasti vzdelávania výhodou.

* **Ministerstvo zahraničných vecí a európskych záležitostí SR (1 pozícia)**

**Odbor analýz a plánovania**

Odbor analýz a plánovania je útvarom MZVEZ SR identifikujúcim a aktualizujúcim strategické priority a ciele ministerstva. Odbor zodpovedá za prípravu, realizáciu a vyhodnocovanie strategického plánovania ministerstva, prípravu koncepčných a strategických materiálov, vrátane vystúpení koncepčného charakteru v oblasti zahraničnej a európskej politiky SR. Odbor poskytuje analytickú podporu pre politické vedenie rezortu, hodnotí vývoj v konkrétnych oblastiach zahraničnej a európskej politiky SR a na základe vývoja vo svete a v jednotlivých regiónoch predkladá návrhy na ďalší postup zohľadňujúc záujmy SR. Odbor sa spolupodieľa na organizácii podujatí zameraných na prezentáciu zahraničnej a európskej politiky SR a rozvíja pri tom spoluprácu s expertnou mimovládnou a akademickou obcou. Externú dimenziu činnosti odboru predstavuje dialóg a spolupráca s podobne zameranými partnerskými útvarmi ministerstiev zahraničných vecí iných krajín na bilaterálnej báze, alebo v multilaterálnych formátoch vrátane V4, EÚ a NATO.

**Názov pozície: zahraničnopolitický analytik**

Náplň práce:

* vypracúvanie analytických, prognostických a koncepčných materiálov, štúdií a podkladov v spolupráci s príslušnými organizačnými útvarmi,
* príprava podkladov a stanovísk zásadného charakteru potrebných pre definovanie verejných politík a prijímanie zahranično-politických rozhodnutí (v súčinnosti s príslušnými organizačnými útvarmi a zastupiteľskými úradmi),
* navrhovanie reformných opatrení a definovanie cieľových ukazovateľov v jednotlivých oblastiach politík ministerstva,
* príprava podkladov k prezentačným vystúpeniam koncepčného charakteru v oblasti zahraničnej a európskej politiky SR pre príslušných ústavných činiteľov v súčinnosti s príslušnými organizačnými útvarmi ministerstva,
* spracovávanie spravodajských materiálov, informácií a dokumentov v oblasti zahraničnej a európskej politiky SR a medzinárodných vzťahov a tvorba databáz a ich využívanie pre prípravu návrhov politík, riešení a reforiem pre vedenie ministerstva, ústavných činiteľov a ústredné orgány štátnej správy,
* spolupráca s mimovládnymi organizáciami a akademickými inštitúciami v oblasti zahraničnej a európskej politiky SR pri príprave analytických a koncepčných materiálov a realizácii odborných podujatí.

Požiadavky na uchádzača:

* vysokoškolské vzdelanie II. stupňa so zameraním na verejnú politiku alebo príbuzný odbor (napr. medzinárodné vzťahy, európske štúdiá, medzinárodný obchod),
* znalosť anglického jazyka (úroveň B2) a znalosť ďalšieho cudzieho jazyka,
* analytické, koncepčné a strategické myslenie,
* svedomitosť a spoľahlivosť,
* samostatnosť,
* komunikačné zručnosti,
* kritické myslenie,
* schopnosť tímovej práce,
* prezentačné zručnosti a rétorika, cit pre jazyk a písomný prejav,
* prehľad v oblasti zahraničnej a európskej politiky,
* ovládanie programu Excel na pokročilej úrovni, znalosť matematicko-štatistických analýz a metód spracovania dát.
* **Ministerstvo zdravotníctva SR (1 pozícia)**

**Inštitút zdravotných analýz (IZA)**

IZA je analytickým a poradným útvarom Ministerstva zdravotníctva SR spadajúcim priamo pod ministra zdravotníctva. Podieľa sa na stratégiách ministerstva, dodávaní podkladov pre dátovo podložené rozhodnutia v zdravotníctve a dohliada na zvyšovanie efektivity a kvality v zdravotníctve. Príklady oblastí a tém, ktorými sa IZA zaoberá sú: mapovanie využívania zdravotnej starostlivosti na Slovensku, benchmarking cien liekov či zdravotníckej techniky, optimalizácia siete nemocníc, urgentných príjmov, prvej pomoci a rôzne zaujímavé nárazové analýzy v zdravotníctve. Budeme sa zaoberať aj využitím AI/machine learning pre identifikáciu podvodov ako aj pre predikovanie potrieb pacientov a posunu k preventívnej starostlivosti.

IZA úzko spolupracuje s útvarmi na ministerstve, ako aj s inými analytickými inštitútmi v štátnej správe ako Útvar hodnoty za peniaze a Inštitút finančnej politiky na Ministerstve financií SR a podobne.

Výzvy, ktoré na IZA riešime a ktorým by si sa venoval/-a aj Ty:

* identifikácia problému a jeho riešenia (začíname nejakým problem statement a naň hľadáme spôsoby riešenia, ktoré vyhodnotíme na základe dát),
* zber a analýza dát (či ide o dáta z poisťovní, alebo medzinárodných inštitúcií, alebo o detektívnu robotu v zmluvách, vždy sa opierame o hard-data),
* samostatná analytická práca (dáta najprv treba spracovať, pospájať, modelovať a tomu všetkému porozumieť. Analýzy robíme rigorózne s cieľom otvorene aj publikovať naše prístupy a metódy),
* vytváranie podkladov a prezentácií (analytická práca musí rozprávať nejaký príbeh a musí dávať odpoveď na položený problem statement. Na prerozprávanie tohto príbehu môžu byť vhodné vizualizácie, textové vysvetlenia, animované mapy a podobne),
* komunikácia s domácimi ale aj zahraničnými partnermi (nerobíme veci do šuplíka, na to aby sa ale použili ich musíme vedieť odkomunikovať a obhájiť so širokým spektrom stake holders v štáte a zdravotníctve).

Koho hľadáme:

Tím na IZA je okolo 10 ľudí so zmesou skúseností – od ekonómov, cez analytikov až po full-stack developerov. Spája nás potreba dátovo odôvodňovať rozhodnutia/odporúčania a pomáhať zdravotníctvu.

* vzdelanie: študent/absolvent VŠ II. stupňa ekonómia, aplikovaná matematika, štatistika, fyzika, medicína, farmácia, aplikovaná informatika,
* zvedavosť a ochota učiť sa,
* schopnosť identifikovať problém a chuť riešiť ho,
* kreatívny prístup k navrhovaniu riešení,
* záujem o verejné politiky a prácu s dátami,
* dobré komunikačné schopnosti,
* pokročilejšie používanie programu Excel (napr. funkcie, kontingenčné tabuľky),
* angličtina B2,
* znalosť programov/jazykov STATA, MATLAB, Python, R, SQL a podobne výhodou,
* skúsenosti v machine learning, AI výhodou,
* prehľad v zdravotníctve (modely, platobné mechanizmy...) veľkou výhodou.

Čo ponúkame:

Hľadáme stážistov ako aj nových členov tímu, v ktorom budete mať možnosť formovať smerovanie a kvalitu slovenského zdravotníctva.

* rýchly osobný a vedomostný rast,
* možnosť prispieť do vytvárania verejných politík,
* práca so zaujímavými dátami,
* rôznorodosť práce (o zábavu postarané),
* možnosť výberu vlastnej aktivity a naozaj sa do nej hĺbkovo ponoriť,
* dynamické, ale priateľské pracovné prostredie,
* možnosť ďalšej spolupráce,
* pre našich budúcich kolegov a kolegyne ponúkame kompetitívne platy a výhody ako Multisport karta.

Technikálie:

* organizácia: Ministerstvo zdravotníctva SR – Inštitút zdravotných analýz,
* miesto: MZ SR, Bratislava, Kramáre,
* priamy nadriadený: riaditeľ.
* **Ministerstvo životného prostredia (2 pozície)**

**Sekcia zahraničných vzťahov a environmentálnej politiky**

**Názov obsadzovanej pozície: hlavný štátny radca**

Náplň práce:

- spolupráca pri tvorbe strategických, koncepčných, analytických a podkladových materiálov v oblasti životného prostredia; implementácia environmentálnej stratégie do roku 2030,

- koncepčná a koordinačná činnosť na úrovni ministerstva vyplývajúca z členstva SR v medzinárodných a regionálnych organizáciách (OSN, OECD, Rada Európy, a. i.), v inštitúciách s environmentálnym zameraním a z aktivít mnohostranných environmentálnych dohovorov,

- spolupráca pri príprave pozičných a podkladových dokumentov v oblasti bilaterálnej spolupráce s krajinami podľa teritoriálneho rozdelenia a určenia,

- spolupráca s orgánmi, inštitúciami a agentúrami EÚ (Európska komisia, Rada EÚ, Európska environmentálna agentúra, a. i.),

- participácia na koordinácii príprav pozícií pre rokovania pracovných skupín Rady EÚ,

- spolupráca a operatívna príprava stanovísk a podkladov pre partnerské inštitúcie (Úrad vlády SR, MZVaEZ SR, Stále zastúpenie SR pri EÚ v Bruseli a ostatné ÚOŠS),

- sledovanie pripravovaných aktivít (semináre, workshopy, online diskusie) pod orgánmi EÚ, resp. na medzinárodnej alebo národnej úrovni a zabezpečenie účasti,

- spolupráca s národnými inštitúciami (napr. rezortné organizácie ministerstva),

- spolupráca na projekte s OECD,

- spolupráca pri tvorbe publikácií.

Požiadavky na uchádzača:

* špecializácia na právo životného prostredia/ekonomiku prírodných zdrojov/krajinotvorbu,
* anglický jazyk – úroveň B2, stredne pokročilý,
* pokročilá znalosť programov MS Office (Word, Excel, Powerpoint, Outlook),
* aktívny záujem o environmentálnu politiku, záležitosti EÚ alebo medzinárodné vzťahy,
* rámcová znalosť tém Agendy 2030/Európskej zelenej dohody/Envirostratégie 2030 výhodou,
* bezúhonnosť, spoľahlivosť, samostatnosť, komunikatívnosť, profesionálny prístup, reprezentatívne vystupovanie, asertivita,
* komunikačné zručnosti,
* praktické znalosti postupov a procesov v štátnej správe alebo samospráve výhodou,
* pracovná prax v oblasti životného prostredia výhodou.
* **Úrad vlády SR (4 pozície)**

**Inštitút pre stratégie a analýzy (2 pozície)**

**Názov obsadzovanej pozície: Data Analyst**

Náplň práce:

* tvorba analytických štúdií v strategických oblastiach riadenia štátu,
* analytická a štatistická podpora,
* vyhľadávať a konsolidovať relevantné dáta do podoby vhodnej pre analytické spracovanie,
* ekonometrické modelovanie,
* interpretácia a vizualizácia dát,
* práca na ad-hoc úlohách.

Požiadavky na kandidáta/kandidátku:

* vysokoškolské vzdelanie II. stupňa v odbore ekonómia, matematika, štatistika,
* analytické, koncepčné a strategické myslenie,
* ovládanie práce so štatistickým softvérom ako R, Stata, Python,
* schopnosť samostatne pracovať na zadaných úlohách,
* flexibilita,
* ovládanie anglického jazyka na úrovni B2,
* schopnosť manažovať svoj čas a priorizovať úlohy.

**Názov obsadzovanej pozície: Policy Analyst**

Náplň práce:

* tvorba analytických štúdií v strategických oblastiach riadenia štátu,
* spolupráca na príprave podkladov pre predsedu vlády,
* spolupráca s verejnými inštitúciami a medzirezortná spolupráca,
* formulovať odporúčania pre tvorbu efektívnych verejných politík,
* komunikácia a spolupráca s medzinárodnými inštitúciami (EK, OECD),
* práca na komentároch, analýzach a ad-hoc úlohách.

Požiadavky na kandidáta/kandidátku:

* vysokoškolské vzdelanie II. stupňa,
* analytické, koncepčné a strategické myslenie,
* kvalitatívna a kvantitatívna analýza a interpretácia dát,
* schopnosť samostatne pracovať na zadaných úlohách,
* flexibilita a tímové nasadenie,
* ovládanie anglického jazyka na úrovni B2,
* komunikačné a prezentačné schopnosti,
* schopnosť manažovať svoj čas a priorizovať úlohy.

**Oddelenie európskych záležitostí (1 pozícia)**

**Názov obsadzovanej pozície: junior analytik pre politiky EÚ a tajomník oddelenia**

Špecifiká prostredia:

* možnosť byť pri kľúčových rozhodnutiach a pomáhať spoluformovať kľúčové rozhodnutia, ktoré sa tykajú slovenských záujmov v EÚ,
* príležitosť napomôcť rozvíjať vzťahy s ďalšími členskými štátmi v EÚ na tej najvyššej úrovni,
* príležitosť zohrať kľúčovú úlohu v úspešnom budovaní efektívneho tímu profesionálov, ktorí sa usilujú o pozitívnu zmenu,
* transparentnosť a otvorená komunikácia,
* charakternosť a morálna integrita.

Náplň práce:

* participácia na tvorbe systému fungovania oddelenia pre európske záležitosti Úradu vlády SR v rámci existujúceho mechanizmu koordinácie európskych záležitostí, ktorý́ zastrešuje Ministerstvo zahraničných vecí a európskych záležitostí SR (účasť za Úrad vlády SR na zasadnutí Komisie pre európske záležitosti),
* podieľanie sa na manažmente prípravy, v spolupráci s Ministerstvom zahraničných vecí a európskych záležitostí SR, na zasadnutí Európskej rady, aj neformálne summity a s tým súvisiacich prípravných formátov, expertných brífingov a pod.,
* podieľanie sa na rozvoji bilaterálnych vzťahov, regionálnej spolupráce a tematických koalícií v rámci EÚ na úrovni predsedu vlády,
* príprava strategických, analytických dokumentov a dokumentov politík,
* odborná a administratívna podpora pre Šerpu (poradca predsedu vlády pre záležitosti EÚ) a tím oddelenia vo vzťahu k partnerom v SR (Kancelária prezidentky SR, NR SR, ministerstvá, ostatné orgány štátnej správy, profesijné a iné inštitúcie, kancelárie poslancov Európskeho parlamentu a pod.),
* procesné a administratívne úlohy súvisiace s organizáciou, prípravou na rokovania na úrovni „Sherpov“ a s tým súvisiacich formátov a spravodajstvo z týchto stretnutí,
* v spolupráci s komunikačným tímom Úradu vlády SR podpora pre zrozumiteľnú komunikáciu európskych tém a priorít Slovenska v nich v rámci európskej agendy predsedu vlády.

Požiadavky na kandidáta/kandidátku:

* vysokoškolské vzdelanie II. stupňa spoločensko-vedného odboru,
* analytické, koncepčné a strategické myslenie,
* evidence-based prístup k práci,
* schopnosť samostatne pracovať na zadaných úlohách,
* flexibilita a tímové nasadenie,
* ovládanie anglického jazyka na úrovni B2,
* komunikačné a prezentačné schopnosti,
* transparentnosť a otvorená komunikácia,
* charakternosť a morálna integrita,
* schopnosť pracovať s dátami, interpretovať ich a spracovať do vizuálne atraktívnej podoby (výhodou, nie povinné).

**Sekcia výskumu, vývoja a inovácií (1 pozícia)**

Sekcia výskumu, vývoja a inovácií je centrálnou koordinačnou inštitúciou pre inovačné a technologické politiky a implementačným orgánom pre Komponent 9 Plánu obnovy - má teda zodpovednosť za investície, ale aj potrebné reformy v mimoriadne dôležitej oblasti inovačnej a technologickej politiky. Skladá sa z dvoch odborov - Odboru stratégie a Odboru programov.

Odbor stratégie, ktorý tvorí politiky výskumu, vývoja a inovácií v koordinácií s rezortnými partnermi a v rámci neho funguje analytická jednotka, ktorá monitoruje a hodnotí efektívnosť existujúcich nástrojov podpory výskumu, vývoja a inovácií. Je dátovou a analytickou podporou pre ostatných kolegov v rámci sekcie, ktorí majú na starosti prípravu strategických dokumentov alebo prípravu a nastavovanie podporných schém.

**Názov obsadzovanej pozície: analytik/analytička** **inovačných a technologických politík**

Pomocou ekonomických analýz a nastavovania politík a financovania výskumu, vývoja a inovácií pomôžeš transformovať Slovensko na inovatívnejšiu a konkurencieschopnejšiu ekonomiku.

Náplň práce:

* identifikácia problémov v interakciách štátu a ekonomiky a dizajn ich riešení na základe nielen kvantitatívnych dát,
* komunikácia a spolupráca s medzirezortnými partnermi na ministerstvách či agentúrach,
* samostatná analytická práca, vrátane rešerše odbornej literatúry, rozhovorov so stakeholdermi a v prípade skúseností aj ekonometrického modelovania (s podporou seniornejších kolegov),
* príprava analýz, podkladov či prezentácií. Naša agenda je jednou z priorít predsedu vlády, takže potenciálny dosah tvojej práce je obrovský.

Požiadavky na kandidáta/kandidátku:

* vysokoškolské vzdelanie spoločensko-vedného odboru (napríklad ekonómie, verejnej politiky alebo v príbuzných odboroch, prípadne manažmentu) - výhodou môže byť tak chápanie ekonomickej politiky, ako naopak súkromného sektora či technologického sektora,
* záujem o verejné politiky a prácu s dátami,
* schopnosť uchopiť nové informácie a kriticky ich vyhodnotiť,
* zodpovednosť, samostatnosť a aktívny prístup k riešeniu úloh,
* výstižné a zrozumiteľné písanie doplnené vhodnou prezentáciou dát,
* znalosť dátovej analýzy v STATA, prípadne Pythone výhodou, ale nie nutnosťou,
* schopnosť sa rýchlo orientovať v novej problematike.

**Úrad priemyselného vlastníctva SR (1 pozícia)**

Úrad priemyselného vlastníctva Slovenskej republiky ( ÚPV SR ) je ústredným orgánom štátnej správy pre oblasť registrácie a ochrany priemyselných práv – patentov, vynálezov, úžitkových vzorov, ochranných známok a chránených zemepisných označení a označení pôvodu.

Odbor vstupov a zmien zodpovedá za správu a rozvoj dátových setov úradu a identifikuje problémy procesov úradu. Pripravuje analytické a štatistické výstupy a následne koncepčné zámery.

Oddelenie medzinárodných vzťahov spolu s kanceláriou predsedu identifikuje a aktualizuje strategické priority a ciele úradu, ktoré projektuje v kontexte vývoja politiky ochrany priemyselných práv na európskej a svetovej úrovni v súvislosti s členstvom v medzinárodných organizáciách.

**Názov obsadzovanej pozície: analytik politík duševného vlastníctva**

Náplň práce:

* vypracúvanie analytických, prognostických a koncepčných materiálov, štúdií a podkladov,
* príprava podkladov a stanovísk zásadného charakteru potrebných pre definovanie parametrov politiky duševného vlastníctva,
* navrhovanie opatrení a zmien, definovanie cieľových ukazovateľov,
* spracovávanie materiálov, informácií a dokumentov v oblasti duševného vlastníctva vyplývajúce z dát WIPO, EUIPO, OECD,
* spolupráca s mimovládnymi organizáciami a akademickými inštitúciami v oblasti podpory inovácii a príprava odborných podujatí.

Požiadavky na kandidáta/kandidátku:

* vysokoškolské vzdelanie II. stupňa so zameraním na ekonómiu, štatistiku, aplikované finančné právo alebo medzinárodný obchod,
* znalosť anglického jazyka (úroveň B2),
* analytické, koncepčné a strategické myslenie,
* svedomitosť a spoľahlivosť,
* samostatnosť,
* komunikačné zručnosti,
* kritické myslenie,
* schopnosť tímovej práce,
* prezentačné zručnosti a schopnosť písomnej interpretácie dát,
* pokročilé znalosti EXCEL a programových aplikácii pre prezentáciu a vizualizáciu dát,
* prehľad v oblasti inovačných politík krajín EÚ,
* znalosť matematicko-štatistických analýz a metód spracovania dát.

1. ÚOŠS – Ústredný orgán štátnej správy [↑](#footnote-ref-1)
2. Dostupné na: <http://www.shanghairanking.com/rankings/arwu/2021> [↑](#footnote-ref-2)
3. Dostupné na: <https://ideas.repec.org/top/top.econdept.html> [↑](#footnote-ref-3)
4. Dostupné na: <https://www.timeshighereducation.com/world-university-rankings>. Je potrebné vybrať poradie inštitúcie v tej študijnej oblasti, pod ktorú patrí študijný program, na ktorý bol žiadateľ prijatý. Napr. v prípade ekonómie sa vyberie subject Social Sciences, v prípade matematiky subjekt Physical Sciences. Detailnejšie členenie oblastí je pre každý subject uvedený na konci rebríčka danej študijnej oblasti. [↑](#footnote-ref-4)
5. V prípade súhlasu podpísať. [↑](#footnote-ref-5)